Bora Bora is ’n eiland in die groep Benedewindse Eilande (Îles Sous-le-Vent) van die Geselskapseilande in Frans-Polinesië in die Stille Oseaan. Dit beslaan ’n gebied van sowat 30 km². Die eiland, sowat 230 km noordwes van Papeete, word omring deur ’n lagune en koraalrif. In die middel van die eiland is die oorblyfsels van ’n uitgewerkte vulkaan wat twee pieke vorm: Berg Pahia en Berg Otemanu (op 727 m die hoogste punt). Bora Bora is ’n groot toeristebestemming en bekend vir sy wateromringe luukse-oorde. Die grootste nedersetting, Vaitape, is aan die eiland se westekant geleë. Die belangrikste produkte word uit die see en van die talryke palmbome vervaardig. Volgens ’n 2008-sensus het die eiland 8 880 bewoners. Die eiland word sedert omstreeks die 4de eeu deur Polinesiërs bewoon. Die eerste Europeër wat dit sover bekend gesien het, was Jacob Roggeveen, in 1722. James Cook het dit in 1770 besoek. Die London Missionary Society het in 1820 gearriveer en in 1890 ’n Protestantse kerk daar gebou.